ועדת העבודה, הרווחה והבריאות, כנסת 20, פרוטוקול מספר 270, 2016-06-21 10:30

אלי אלאלוף: בוקר טוב, חברים, אנחנו היום ב-21.6.2016, ט"ו בסיון התשע"ו, השעה 10:35.

אלי אלאלוף: היום יש לנו שני נושאים לדיון.

אלי אלאלוף: הראשון, הצעה לדיון מהיר של חבר הכנסת אחמד טיבי, והשני, הצעת חוק ארגון הפיקוח על העבודה (תיקון – צווים לסגירת אתר בנייה), התשע"ו-2016 - הצעה שהוגשה על ידי חברי הכנסת חאג' יחיא, אייל בן ראובן ואנוכי.

אלי אלאלוף: אנחנו נפתח בהצעה לדיון מהיר של חבר הכנסת אחמד טיבי שאושרה בנשיאות.

אחמד טיבי: אדוני היושב-ראש, בוקר טוב לכולם.

אחמד טיבי: אין ספק שאנחנו מדברים על נושא כואב.

אחמד טיבי: הפעם יזמתי את הדיון במקביל להצעת החוק של עמיתיי, כי יש עלייה במספר ההרוגים בתאונות עבודה, לרבות בקרב פועלי בניין.

אחמד טיבי: בזמנו, אדוני, ביקשתי מהמ.מ.מ חומר בנושא הזה.

אחמד טיבי: אין ספק שמספר הפצועים וההרוגים גדל ומחמיר מידי שנה.

אחמד טיבי: אין מדיניות של אכיפה ומניעה אפקטיבית שמנסה לשים קץ למחדל הזה.

אחמד טיבי: יש רושם שחייהם של העובדים, של פועלי הבניין הם הפקר.

אחמד טיבי: הרוב המכריע של ההרוגים הם אזרחים ערבים של מדינת ישראל, פועלים הבאים מהגדה המערבית, ועובדים זרים.

אחמד טיבי: יש נתונים ויש פילוח בעבודת המ.מ.מ לגבי מספר ההרוגים שהם תושבי ישראל בתאונות עבודה בענף הבניין, ומספר ההרוגים שאינם תושבי ישראל.

אחמד טיבי: בשנת 2010 מספר ההרוגים תושבי ישראל הוא 14, מספר ההרוגים שאינם תושבי ישראל הוא 12, סך הכל 26.

אחמד טיבי: ב-2015, אדוני היושב-ראש, מספר ההרוגים תושבי ישראל הוא 18, מספר ההרוגים שאינם תושבי ישראל הוא 17, יחד 35.

אחמד טיבי: מ-2010 עד 2015 היו 193 הרוגים.

אחמד טיבי: מספר ההרוגים בתאונות עבודה בכלל המשק היה ב-2010 52, ב-2015 - 55 בכלל המשק.

אחמד טיבי: עד ינואר 2016 היו 5 הרוגים בתאונות עבודה בבניין, 8 הרוגים בכלל המשק.

אחמד טיבי: מתחילת שנת 2010, אדוני היושב-ראש, ועד סוף ינואר 2016 נהרגו 198 עובדים בענף הבניין שמהווים 54.5% מההרוגים בתאונות העבודה בכלל המשק.

אחמד טיבי: גורם הפגיעה השכיח ביותר בענף הבניין בין 2010 ל-2015 הוא ללא ספק נפילה מגובה.

אחמד טיבי: הוא גורם למותם של 55% מההרוגים.

אחמד טיבי: 106 מתוך 193 הרוגים בשנים האלו הם בענף הבניין.

אלי אלאלוף: מתי נעשה המחקר?

אחמד טיבי: 14 לדצמבר 2015.

<גדעון זעירא: הנתונים שהקראת מעודכנים לפברואר 2016.

<גדעון זעירא: קיבלנו נתונים בפברואר 2016, לכן הם כוללים את ינואר.

אחמד טיבי: תקציבי הפיתוח הזעומים, אדוני, לא הוגדלו כנדרש.

אחמד טיבי: אף מפקח לא נוסף לצוות המדולל האמון על המלאכה במשרד הכלכלה.

אחמד טיבי: מספר המפקחים כיום הינו 17 מפקחים שמפקחים על יותר מ-13 אלף אתרי בנייה.

אחמד טיבי: מדובר על מפקח אחד ל-750 אתרי בנייה.

אחמד טיבי: לא הוגשו כתבי אישום, חקירות כמעט ואינן מתקיימות.

אחמד טיבי: באופן עקבי הדרג הפוליטי ממשיך להתעלם מהזעקה הציבורית שקיימת ויכולה להיות יותר.

אחמד טיבי: רק לפני 10 ימים הפגנו עם צעירי תע"ל נגד התופעה הזאת.

אחמד טיבי: אין ספק, ואני חוזר על הנתון, שהרוב המכריע של ההרוגים הם אזרחים פלסטיניים משני עברי הקו הירוק ועובדים זרים.

אחמד טיבי: מתעוררת תחושה קשה מאוד כי עובדה זו תורמת לאדישות המחפירה כלפי ביטחונם של העובדים.

אחמד טיבי: אדוני היושב-ראש, יש רושם שהנושא הזה לא מקבל מספיק תשומת לב, מספיק תקציבים, מפקחים, אכיפה, שמירה על חיי אדם.

אחמד טיבי: יש הפקרות באתרי עבודה.

אחמד טיבי: קיבלתי הבוקר סרטון של רועי צ'יקי ערד.

אחמד טיבי: סרטון ממצה, מצוין, שהציגה גל גבאי בדיוק על הסיפורים האלה של ההרוגים בתאונות עבודה.

אחמד טיבי: הם הלכו לישובים, לכפרים, שמעו את הסיפור מאחורי המוות הנורא הזה.

אחמד טיבי: זה דבר שלא תמיד עושים.

אחמד טיבי: מצטיירת תמונה של רשלנות.

אחמד טיבי: הגיע הזמן, יחד עם ההכנה של הצעת החוק, להראות לפחות שמשתדלים לשמור על חיי אדם.

אחמד טיבי: עושה רושם מהסיפורים של התאונות האלו שזה מוות שהיה אפשר למנוע.

אחמד טיבי: אין דבר נורא יותר ממוות מיותר שאפשר היה למנוע.

אחמד טיבי: אני מבקש שגם הוועדה וגם משרד הכלכלה יעשו הכל כדי שנחסוך בחיי אדם.

אחמד טיבי: תודה, אדוני היושב-ראש.

אלי אלאלוף: אני רוצה לציין את זכותך, חבר הכנסת טיבי, כפרלמנטר עם ניסיון אדיר להעלות נושא ולשים דגש על נושא שמטופל.

אלי אלאלוף: האם מטופל טוב או לא טוב, נשאיר את זה לאחרים פה.

אחמד טיבי: בוא נספר את זה להורי המשפחות שהבנים שלהן נהרגו.

אלי אלאלוף: קבוצה של חברי כנסת, ביניהם אני, לקחנו את הנושא.

אלי אלאלוף: גם אתה וגם חברים נוספים הייתם בפגישות הקודמות.

אלי אלאלוף: הנושא הזה, כפי שציינת, הוא נושא כאוב.

אלי אלאלוף: הוא נושא כאוב שאפשר היה למנוע אותו.

אלי אלאלוף: כל המקרים הם קשים, אבל המקרה של מדיר חנא, ילד שלמד רפואה וגמר 8 שנות לימוד בפנימייה כדי להתכונן לזה, היה מקרה קשה מאוד.

אלי אלאלוף: מכיוון שהוא עבד באתר שהוא לא אתר מקרי, הוא אתר של גוף רסמי - בכל זאת מדובר במועצה אזורית ובמפעל הפיס - זה עוד יותר כואב.

אלי אלאלוף: אנחנו נעשה הכל כדי להמשיך לטפל בנושא הזה.

אלי אלאלוף: הנושא הזה מטופל.

אלי אלאלוף: אני אשמח שכל דכפין יבוא ויחזק אותנו.

אלי אלאלוף: אני ממליץ שנעבור ישר לחוק, כדי שנוכל לקדם אותו.

אלי אלאלוף: זה החוק הראשון בעקבות הדיון שאתה מעלה והבאנו בישיבות הקודמות.

אלי אלאלוף: אנחנו מצטערים על הנתונים.

איל בן ראובן: חבר הכנסת אחמד טיבי, כל מילה שאמרת נכונה עובדתית.

איל בן ראובן: אני, אגב, התוודעתי לנושא הזה בדיון בוועדה הזאת לפני מספר חודשים.

איל בן ראובן: הנתונים הם נתונים איומים ונוראיים.

איל בן ראובן: כשאני מסתכל על זה לאורך זמן, אז ב-5 השנים האחרונות יש למעלה מ-200 הרוגים ועשרות אלפי פצועים.

איל בן ראובן: אני מסכים לחלוטין שחלק מההתעלמות מהנושא, מכל אותה כמות נפגעים זה כיוון שאין ביניהם כמעט דוברי עברית.

איל בן ראובן: החוק שאנחנו הולכים לעבוד עליו עכשיו הוא מאוד חשוב, אבל הוא צעד ראשון.

איל בן ראובן: החוק לכשעצמו לא יפתור את הבעיה לבד.

איל בן ראובן: אנחנו צריכים לעשות פה המשך עבודה בנושא הזה.

איל בן ראובן: אני חייב להגיד שיש פה ארגונים, שיש אנשים שעובדים בנושא הזה יום יום.

איל בן ראובן: הם דוחפים מכל הכיוונים.

אחמד טיבי: הם ראויים להערכה.

איל בן ראובן: הם ראויים להערכה עצומה על העבודה שהם עושים.

איל בן ראובן: אני חושב שטוב שזה הגיע לרמה הזאת שמתחילים להוציא הנחיות.

איל בן ראובן: אני מוכרח להגיד פה מילה לגבי משרד הכלכלה.

איל בן ראובן: האנשים שנמצאים במשרד הכלכלה עובדים בשטח, הם ישנם, הם קיימים, הם עושים עבודה, אבל המשרד כמשרד לא נותן את האמצעים הבסיסיים שיאפשרו לחוקים שאנחנו נעשה להתממש.

איל בן ראובן: כדי שהחוק שאנחנו הולכים לעבוד עליו עכשיו יעבוד, צריך מישהו שידאג שהוא יעבוד, שיראה שזה קורה.

איל בן ראובן: עם 17 פקחים, כמו שהוצג פה, זה מגוחך.

איל בן ראובן: אני פוגש את הפקחים בשטח.

איל בן ראובן: הם בלי רכב .

איל בן ראובן: זה פשוט לא יאומן איך זה עובד.

אחמד טיבי: פקח אחד על 750 אתרים.

ג'מאל זחאלקה: הם נוסעים באוטובוסים.

ג'מאל זחאלקה: אי אפשר לעבור ממקום למקום.

איל בן ראובן: נצטרך, כבוד היושב-ראש, לעלות יותר גבוה, אין מה לעשות.

איל בן ראובן: אנחנו יודעים מי שר הכלכלה.

איל בן ראובן: צריך להיות מאמץ משולב של חוקים ואמצעים למימוש הדבר.

איל בן ראובן: כל יום שישי אני מפרסם את טבלת הנפגעים השבועית.

איל בן ראובן: בשבוע שעבר, נדמה לי שאני מדייק, לא היו נפגעים.

איל בן ראובן: זה שבוע ראשון שלא היו נפגעים.

<קריאה: לא דווחו על ידי מד"א פציעות קשות מאז תחילת הרמדאן.

איל בן ראובן: אני חושב שחשוב שיהיו כמה שיותר חברי כנסת שיצטרפו למאמץ.

אלי אלאלוף: אנחנו העזנו לשים שני נושאים.

אלי אלאלוף: אני מזכיר שהנושא הכללי נידון.

אלי אלאלוף: אנחנו עושים מעקב שיטתי.

אלי אלאלוף: שלא תחשוב, יש פה מעקב שיטתי של חאג' יחיא, בן ראובן ושלי בעניין הזה.

אלי אלאלוף: אנחנו מקבלים לפעמים גם תגבור.

אלי אלאלוף: יש לנו גם מו"מ מתמיד, למרות הביקורת הקשה על כל המערכות שקשורות לנושא הזה.

אלי אלאלוף: אני מברך שרשם הקבלנים ומשרד הכלכלה באים.

אלי אלאלוף: יש לנו ב"ליין" - אם תרצו, ניתן דיווח בעוד כמה חודשים - כמה הצעות, כולל הרצון להקים רשות למלחמה בתאונות העבודה בענף הבניין בלבד - לא שאחרים לא חשובים לי.

אלי אלאלוף: אנחנו הבאנו גם את הנתונים שסופקו לנו על ידי המ.מ.מ על כך שהנזק למשק הוא אדיר, למרות שכל אדם הוא יותר חשוב מכל דולר או מיליארד שקלים.

אלי אלאלוף: כל הדברים האלה הם בטיפול.

אלי אלאלוף: אולי יום אחד נעשה דיון כללי בנושא הזה, אבל כרגע זאת הזדמנות בלתי רגילה.

אלי אלאלוף: יש לנו הצעת חוק שאושרה על ידי כל הגורמים.

אלי אלאלוף: כדאי שנגלגל אותה, כי זה הביטוי שלנו כחברי כנסת לעומת המראה.

אלי אלאלוף: אנחנו רוצים היום לקדם את המהלך הזה, להפסיק את "ההזנחה", כפי שאמרנו.

אלי אלאלוף: אנחנו רוצים לתקן דברים.

אלי אלאלוף: אני מרגיש כמה החוק הזה חשוב.

אלי אלאלוף: יש לחצים מזה כמה ימים בסגנון של "תעשה טובה, תוריד את השם הזה, תוריד את המילה הזאת, תשים אחרת".

אלי אלאלוף: המהלך הזה הוא מאוד משמעותי, רק שתבינו.

אלי אלאלוף: בואו ננסה לקדם אותו.

עאידה תומא סלימאן: אני מאוד מודה לכבוד היושב-ראש.

עאידה תומא סלימאן: בגלל חשיבות הנושא, בגלל המחויבות לכל המשפחות שלצערי הרב שכלו את יקיריהם, ובגלל כל אלה שיוצאים כל יום בבוקר לעבודה בתקווה לחזור הביתה בשלום, ראיתי לנכון להגיע.

עאידה תומא סלימאן: אני רק רוצה להוסיף לנושא הכללי.

עאידה תומא סלימאן: היום פורסם בבוקר שמשרד השיכון מקדם הקלות בהוראות וברגולציה בנושא של פיקוח, במיוחד לקבלנים זעירים, לחברות קטנות.

עאידה תומא סלימאן: מקלים בניהול הפרויקטים וברגולציה שקשורה לבטיחות ולחוקי הבטיחות.

עאידה תומא סלימאן: אני חושבת שזאת שערורייה שבאמצע דיונים מאוד אינטנסיביים ומאוד מעמיקים על-מנת לשמור ולפתח את נושא הבטיחות, יש ניסיון של משרד השיכון, של בוני הארץ – זה ממה שהבנתי מהכתבה, אני מאוד מקווה שנשמע משהו אחר - להקל.

עאידה תומא סלימאן: אני חושבת שהוועדה חייבת להגיד משהו בנושא הזה, היא חייבת לעקוב ולעצור את התהליך הזה.

עאידה תומא סלימאן: לא יכול להיות שקידום וזירוז בנייה בגלל מצוקת דיור יביאו למצב שיש אנשים שמקבלים דירות, יש אנשים אחרים שמקבלים קברים במקום.

עאידה תומא סלימאן: הגיע הזמן להפסיק ולהגיב מיד בנושא.

עאידה תומא סלימאן: בעניין החוק אני יודעת שחלו שינויים.

עאידה תומא סלימאן: אני מודה ליוזמי החוק שקשובים להערות שניתנות.

עאידה תומא סלימאן: המשטרה זה הגוף המוסדי הראשון שמגיע בדרך כלל למקום התאונה.

עאידה תומא סלימאן: הם מגיעים לפני המפקחים.

עאידה תומא סלימאן: צריך שתהיה להם הסמכות להכריז על סגירת מקום התאונה, כי אם נחכה עד שהמפקחים, שכולכם הסברתם כמה הם עמוסים וכמה הם לא יכולים להגיע למקום, יגיעו, כל הראיות ייעלמו והמקום ימשיך להתנהל באותה תת בטיחות שקיימת.

עאידה תומא סלימאן: אני מציעה להשאיר את הסמכות להכריז בידי המשטרה.

עאידה תומא סלימאן: ממילא המפקחים יכולים לבטל את זה אם הם בודקים ומוצאים אחרי שעה שזאת לא תאונת עבודה.

עאידה תומא סלימאן: אולי זה יגרום להם להגיע יותר מהר למקומות העבודה.

עאידה תומא סלימאן: אני מציעה להתעקש על מתן הסמכות למשטרה.

ג'מאל זחאלקה: אני בכנסת הרבה שנים.

ג'מאל זחאלקה: זה אחד הנושאים שנעשתה בו עבודה רצינית מאוד, כמעט חסרת תקדים.

ג'מאל זחאלקה: הרבה נושאים שאנחנו מעלים הם נושאים אפורים שאין להם סקס אפיל, אין להם התעניינות תקשורתית, אנחנו עושים בהם דיון והולכים הביתה.

ג'מאל זחאלקה: אני זוכר שבישיבה הראשונה היושב-ראש הבטיח שנעשה ישיבת מעקב כל 3 חודשים.

ג'מאל זחאלקה: הוא לא עמד באמרתו, הוא עשה דיון כל חודש.

אלי אלאלוף: אנחנו אמורים לקבל בעוד כמה ימים מהמ.מ.מ מסמך לגבי זה.

ג'מאל זחאלקה: כל הקרדיט בכל הנושא, עם כל הכבוד, הוא לפעילים, לקואליציה שקמה, לאנשים שפעלו ודחפו.

ג'מאל זחאלקה: אני זוכר שכשיזמתי את הדיון הראשון אנשים אמרו: "וואלה, זה עוד דיון והולכים הביתה".

ג'מאל זחאלקה: אנחנו צריכים להמשיך ללחוץ.

ג'מאל זחאלקה: צריך שיהיו עוד דיונים ועוד דיונים, כדי שמשרד הכלכלה ישמע, כדי שהמשטרה תשמע ואנחנו נראה שינוי אמיתי מבחינת הפיקוח, מבחינת מניעת התאונות ומבחינת התוצאות.

ג'מאל זחאלקה: אנחנו רוצים שינוי בסטטיסטיקה.

ג'מאל זחאלקה: שנת 2016 צריכה להיות השנה שבה יחול השינוי.

עבד אל חכים חאג' יחיא: אני בטוח שלא צריכים להיות ניגודים בין העמידה בלוחות הזמנים והרווח של היזמים, לבין הבטיחות בעבודה ושמירת החיים של העובדים.

עבד אל חכים חאג' יחיא: לא צריכים להיות ניגודים.

אלי אלאלוף: בסיור שעשינו עם התאחדות הקבלנים ובוני הארץ ראינו כמה - -

ג'מאל זחאלקה: דווקא צריך להחמיר את הפיקוח כאשר ממהרים.

ג'מאל זחאלקה: צריך להקפיד יותר בזמנים האלה.

אלי אלאלוף: ראינו באתר, שיש בו היערכות נכונה, כמה הקבלן מרוויח וכמה קבלני המשנה.

עבד אל חכים חאג' יחיא: כולם מרוויחים מזה.

אלי אלאלוף: יש בחוק סנקציה שהיא לא עונש לקבלנים.

אלי אלאלוף: אני מעדיף להזהיר מראש.

אלי אלאלוף: אנחנו אומרים שהסגירה של האתר ליומיים או ליותר זה רק על מנת לאפשר לקבלן להיערך לתיקון העיוותים שגרמו לפגיעה בחיים של עובד זה או אחר.

אלי אלאלוף: אנחנו לא מחפשים להעניש אף אחד, אלא לעזור לייעל את המערכת, לשפר אותה, להיכנס בצורה נכונה לכל אתר ואתר.

אלי אלאלוף: ראינו את זה.

אלי אלאלוף: לא היינו באתר של אלף מטר מרובע, היינו באתר של עשרות אלפי מטרים.

אלי אלאלוף: ראינו שזה אפשרי.

אלי אלאלוף: כפי שנאמר, זה לטובת כולם.

אלי אלאלוף: גם העובד עובד טוב יותר, עושה טוב יותר את עבודתו, בתנאים נוחים לו, בוודאי בבטיחות הנדרשת.

אלי אלאלוף: פה אין פגיעה.

אלי אלאלוף: אני אשחק עם הסטטיסטיקה הנוראית שאני הולך לבטא על-מנת שנבין.

אלי אלאלוף: אם מתוך 13 אלף אתרים יש כמה עשרות שחייבים לסגור בגלל הנסיבות שנאמרו, זו לא פגיעה בענף הבנייה, שיהיה ברור.

אלי אלאלוף: כל מי שמאיים עלינו: אתה הולך למוטט את התכנית של הבוס הפוליטי, את תכנית הבנייה הנדרשת - כל זה איומי סרק, שלא ישחקו איתי.

אלי אלאלוף: את הסטטיסטיקה אני יודע לקרוא, אני יודע להבין אותה.

אלי אלאלוף: אם אנחנו נאלצים בשנה לסגור כמה עשרות אתרים, זו לא פגיעה אנושה בענף הבנייה, שיהיה ברור.

אלי אלאלוף: כל מי שרוצה להעלות את הנימוקים האלה, שימחק אותם.

אלי אלאלוף: אנחנו לא מבקשים להעניש אף קבלן.

אלי אלאלוף: אני חושב שיש פה קונסטלציה כלכלית מדהימה לקבלנים.

אלי אלאלוף: אנחנו רוצים לחזק אותם, לחזק את מערכת הפיקוח על נושא הבנייה.

אלי אלאלוף: בדקתי בשירות המדינה את נושא הפקחים.

אלי אלאלוף: הרשלנות נמצאת שם.

אלי אלאלוף: כל הזמן אנחנו מאשימים את משרד הכלכלה.

אלי אלאלוף: אני יודע כמה עושים.

אלי אלאלוף: עשינו את זה יחד עם השר ועם רשם הקבלנים.

אלי אלאלוף: כל אחד מהתחום שלו, מתחום האחריות שלו חייב להשתפר כדי להציל כל אחד מהעובדים שבאים למקום.

אלי אלאלוף: מול הבית שלי בונים.

אלי אלאלוף: לא נעים לי להגיד את זה, אבל אני לא רואה שום אחריות על הפיקוח הנדרש.

אלי אלאלוף: כל בוקר אני רואה את העובדים שמגיעים מרחוק, את תנאי העבודה שלהם.

אלי אלאלוף: תאמינו לי שהקבלן הזה יודע להרוויח הרבה כסף.

אלי אלאלוף: לא נעים לי להיות ה"שטינקר" של המערכת.

אלי אלאלוף: אני תושב באר שבע, הכתובת שלי בפייסבוק, אם אתם רוצים.

אלי אלאלוף: אני לא נבהל.

אלי אלאלוף: תלכו ותבקרו במקום.

אלי אלאלוף: ביקור אחד יכול להציל חיים שלמים.

אלי אלאלוף: נעבור לקריאת החוק.

אלי אלאלוף: קיבלנו הרבה הערות מהקואליציה למניעת תאונות.

אלי אלאלוף: אני מאוד מעריך את העבודה שלכם, גם אם חלק מההערות אנחנו לא מקבלים.

<ענת מימון: אני רוצה להעיר שאנחנו לפני קריאה ראשונה, יהיה עוד דיון.

<ענת מימון: הצעת חוק ארגון הפיקוח על העבודה (תיקון – צווים להפסקת עבודה), התשע"ו-2016 הוספת סעיף 6א 1.

<ענת מימון: בחוק ארגון הפיקוח על העבודה, התשי"ד – 1954 ( להלן – החוק העיקרי), אחרי סעיף 6 יבוא: "צווים להפסקת 6א.

<ענת מימון: (א) בלי לגרוע מסמכויות לפי סעיפים 6 ו-8א, עבודה באתר בנייה נודע למפקח עבודה על אירוע שגרם למות אדם או לפציעתו בדרגה קשה באתר בנייה, יורה בצו על סגירת אתר הבנייה ויאסור על המשך הפעילות באתר למשך שני ימי עבודה ממועד התאונה, אלא אם הוכיח המחזיק במקום העבודה כי עמד בכל הוראות הבטיחות המחייבות; ואולם מפקח עבודה רשאי לתת היתר לבצע עבודות לתיקון ליקויי בטיחות באתר במהלך התקופה האמורה, בתנאים שיורה.

<ענת מימון: אנחנו מוסיפים פה שלאחר הוצאת הצו תינתן למחזיק במקום העבודה הזדמנות לטעון את טענותיו ולהוכיח שננקטו כל פעולות הבטיחות.

<ענת מימון: ככל שאכן הוא יעמוד בנטל ויוכיח שהוא עמד בכל הוראות הבטיחות והאירוע לא נגרם בשל ליקויי בטיחות, הצו הזה יבוטל.

<ענת מימון: (ב) עובד באתר בנייה שנסגר בצו כאמור בסעיף קטן (א), שנעדר מהעבודה בשל סגירת האתר, ישלם לו מעסיקו שכר בעד התקופה האמורה .

<ענת מימון: פה אנחנו קובעים שהעובדים ימשיכו לקבל שכר גם בשני ימי העבודה שהאתר יהיה סגור.

<ענת מימון: כמובן שאין כוונה שעובד יקבל כפל שכר.

<ענת מימון: אם אותו עובד הועבר לאתר אחר ויקבל שכר באתר אחר שהוא עובד באותו מועד, הוא לא יקבל שכר גם וגם.

<ענת מימון: (ג) הוראות סעיפים 6(ג) ו-(ד) ו-7(א) יחולו על צו לפי סעיף זה, בשינויים המחויבים.

<ענת מימון: (ד) (1) על צו לפי סעיף קטן (א)(2) יחולו הוראות סעיף 6(ב), בשינויים המחויבים.

<ענת מימון: (2) צו לפי סעיף קטן (א)(1) יכול שיינתן באופן מיידי, ובלבד שניתנה למחזיק במקום העבודה הזדמנות לטעון את טענותיו בתוך זמן סביר לאחר מועד מתן הצו; הצו ייחתם על ידי מפקח אזורי, יישלח בדואר רשום או בהדבקה.

<ענת מימון: יש לנו גם הוראה לגבי זה בהמשך.

<ענת מימון: יש פה אפשרות של הסמכה של מפקח עבודה ראשי לתת את הסמכות הזאת למפקח עבודה פלוני.

<ענת מימון: 7(א) מאפשר אפשרות לפנות לבית הדין האזורי לבטל את הצו הזה.

<ענת מימון: אנחנו מחילים את ההוראות האלו גם לגבי הצו שאנחנו עכשיו מוסיפים.

<ענת מימון: סעיף (ד) מתייתר, כי אמרנו שאנחנו מוסיפים את סמכות השימוע בסעיף קטן (א).

<ענת מימון: אותו דבר לגבי פסקה (2) שנמצאת בהמשך.

<ענת מימון: הכוונה היא שמיד עם הוצאת הצו, בהזדמנות הראשונה, תהיה לבעל המקום אפשרות להשמיע את טענותיו.

<ענת מימון: (ה) הודעה על מתן צו לפי סעיף זה תפורסם במקום בולט במקום העבודה וכן באתר האינטרנט של משרד הכלכלה והתעשייה, ואולם אין באי פרסום הודעה כאמור כדי לפגוע בתוקפו של הצו מעת נתינתו.

<ענת מימון: (ו) ניתן צו לפי סעיף קטן (א), יבדוק מפקח עבודה בתום המועד האמור בסעיף קטן (א) את מצב הבטיחות במקום העבודה, ורשאי הוא להאריך את התקופה לסגירת האתר בשלושה ימים נוספים וכן לתת צו לפי סעיפים 6 ו-8א לשם הבטחת מצב הבטיחות, בלי לגרוע מכל סמכות אחרת הנתונה לו על פי דין.

<ענת מימון: " פה אנחנו מאפשרים להוסיף 3 ימים נוספים מעבר ליומיים, אם בתום היומיים מגיעים למסקנה שמצב הבטיחות באתר לא מאפשר את הפתיחה שלו.

אילן גילאון: דווקא לאור מה שחבר הכנסת אייל ראובן דיבר כאן, מדוע שלא יהיה כתוב בחוק שבכל מקרה שיש בו מצב של מוות ייסגר אתר הבנייה עד לתיקון הליקויים וגמר חקירת המשטרה?

<ענת מימון: ללא הגבלת זמן?

אילן גילאון: ללא הגבלת זמן.

אלי אלאלוף: יש גבול.

אלי אלאלוף: זה כבר עובר לעונש, זה כבר עובר לדבר בלתי סביר.

אלי אלאלוף: אמרתי מהתחלה שאנחנו לא באים להעניש, בשביל זה יש את מערכות המשפט.

אילן גילאון: אין לך את האמצעים לאכוף את זה.

אילן גילאון: יש לך 14 סך הכל.

אילן גילאון: אפילו אופניים עם בטרייה חשמלית אין להם.

אילן גילאון: אני לא בטוח אם אפשר יהיה לאכוף את העניין הזה.

אילן גילאון: כדאי לקבוע איזה שהוא סדר עדיפויות.

אילן גילאון: אני לא מרחיק לכת כמו חברת הכנסת שלי יחימוביץ שרוצה לסמן כל אתר, כי אז כל המדינה תהיה בית קברות אחד גדול.

אילן גילאון: זה לא ענייני.

אילן גילאון: מיותר להרחיב את הדיבור על החשיבות של החוק שלכם, אבל כדאי לציין את הדבר הזה.

אילן גילאון: אני לא רואה למה החקירה הזאת צריכה להימשך יותר - -

<ענת מימון: כבר היום יש בחוק אפשרות, לפי סעיף 6 ולפי סעיף 8, לתת צווים במצבים של ליקויי בטיחות.

אילן גילאון: אין אפשרות.

אילן גילאון: במקרה של מוות יש סגירה.

<טליה לוי: התחבטנו אתמול בין שתי חלופות.

<טליה לוי: אנחנו מרגישים שגם בתוך הבית פנימה עוד לא מיצינו את הדיון.

<טליה לוי: אנחנו שומעים כאן את ההערה.

<טליה לוי: אנחנו רוצים לדבר עם השותפים שלנו בממשלה.

איל בן ראובן: נכון שיש על כל אזור מעט מאוד מפקחים, זה ברור.

איל בן ראובן: אני מקווה שלתאונה אפשר לשלוח מפקח.

איל בן ראובן: האם אתם מסוגלים להתחייב או להגיד שכאשר יש תאונה עם פצוע קשה והרוג, תוך שעות ספורות יגיע מפקח?

איל בן ראובן: כי אם לא, אנחנו בהחלט צריכים לשאול את השאלה: האם אנחנו לא מייצרים משהו אוטומט שסוגר.

איל בן ראובן: אנחנו צריכים גם לחיות עם המציאות באיזו שהיא צורה.

<ורדה אדוארדס: הרעיון, כפי שאני הבנתי בהצעת החוק הזאת, זה שתהיה איזו שהיא פעולה ללא שיקול דעת.

<ורדה אדוארדס: המפקח יכול להוציא צו מהסוג הזה מהמשרד.

<ורדה אדוארדס: מהרגע שהוא ישתכנע שאכן אירע אירוע כזה, הוא יוכל להוציא צו מבלי לבדוק את המצב בשטח.

<ורדה אדוארדס: הוא רק צריך להשתכנע.

ג'מאל זחאלקה: אני חושב שתקופת הסגירה צריכה להיות עניינית, לא במדד של זמן.

ג'מאל זחאלקה: כדי שהאתר ייפתח, המשטרה צריכה להגיד שמבחינתה האתר יכול להיפתח, שפקח מטעם המשרד יגיד שליקויי הבטיחות תוקנו.

ג'מאל זחאלקה: אסור לפתוח בלי שיתוקנו.

ג'מאל זחאלקה: אם יתקנו תוך יומיים, יתקנו.

ג'מאל זחאלקה: אני חושב שבלי תיקון הליקויים זה פשע לפתוח עוד פעם.

<הדס תגרי: הנקודה הקריטית היא פחות העניין של כמה זמן ואם תהיה חובה כל הזמן הזה.

<הדס תגרי: הנקודה הקריטית היא מה ברירת המחדל בתום פרק זמן כלשהו.

<הדס תגרי: ברירת המחדל בהצעת החוק היום היא שאחרי 48 שעות תוקף הצו פג.

<הדס תגרי: אומרת הצעת החוק שבתום התקופה המפקח יבדוק.

<הדס תגרי: מה קורה אם מפקח לא בודק?

<הדס תגרי: מה שקורה זה שהצו יפוג, הם לא יכולים להתחייב.

אלי אלאלוף: אם אתם חושבים שהחוק הזה לא מחייב היערכות אחרת של משרד הכלכלה - אתם טועים.

אלי אלאלוף: זה לא נקודתי, זה מערכתי.

אלי אלאלוף: אנחנו מחייבים את משרד הכלכלה, יהיה מה שיהיה, שזה יופיע באתר ויטופל בעדיפות נכונה.

אלי אלאלוף: הוא ילך ויתארגן בהתאם.

אלי אלאלוף: אנחנו לא נוכל להיכנס עכשיו לעבודה היום יומית של המשרד, זה לא מעניין אותנו.

<הדס תגרי: ממה נפשך?

<הדס תגרי: ירשה לי אדוני להמחיש מה קורה היום.

אלי אלאלוף: מה שיש היום לא מעניין אותנו, הוא לא טוב.

אלי אלאלוף: אנחנו חייבים היערכות אחרת.

<הדס תגרי: כתוב בחוק שהמפקח יבדוק.

<הדס תגרי: גם היום כתוב בחוק שאסור להסיר צו שמוצא בלי שמפקח בדק שהאתר בטוח.

<הדס תגרי: חבר הכנסת אייל בן ראובן הגיע לאתר ברמת גן אחרי תאונה קשה שהתרחשה באתר.

<הדס תגרי: המפקח הוציא צו בטיחות.

<הדס תגרי: הם הגיעו 10 ימים אחרי.

<הדס תגרי: יומיים אחרי שהוצא הצו נשלח פקס ובו אישור מהמפקח לפתוח את האתר.

<הדס תגרי: זה אסור על פי החוק.

<הדס תגרי: אסור לאשר לפתוח אתר שהוצא לגביו צו בטיחות בלי שהיה מפקח במקום, אבל זה מה שקרה.

<הדס תגרי: הם הגיעו אחרי 10 ימים.

<הדס תגרי: הם הזדעזעו ממראה עיניהם.

<הדס תגרי: המפקחים הוציאו מיד צו הפסקת עבודות באתר.

<הדס תגרי: אין לי מילה לומר נגד העבודה של המפקחים.

<הדס תגרי: אין מה לעשות, הם בני אדם, הם 17 על 13 אלף אתרים ועשרות תאונות.

<הדס תגרי: הם לא יכולים להגיע לאתרים.

<הדס תגרי: חברי הכנסת, אתם לפני חצי שנה פניתם בתחינות למשרד הכלכלה על מנת שיקצה עוד מפקחים.

<הדס תגרי: מפקח אחד לא הוקצה בחצי השנה הזאת.

<הדס תגרי: באתם בתחינה להקצות עוד רכבים.

<הדס תגרי: היו 5 רכבים ל-17 מפקחים.

<הדס תגרי: הקצו עוד שניים.

<הדס תגרי: הכוח שלכם, חברי הכנסת, הוא לדבר בחוקים.

<הדס תגרי: אני לא אומרת שהצו הזה חייב להיות ל-7 ימים, ל-10 ימים או שיומיים אפשר לקצר, אבל שאחרי יומיים תוקף הצו לא יפוג עד שיגיע מפקח לאתר, יבדוק ויאשר שהאתר בטוח.

אלי אלאלוף: יש גבול כמה אפשר להתעלל באתר.

<הדס תגרי: זה לא יקרה.

<הדס תגרי: לא יהיה לנו מה לעשות.

<הדס תגרי: גם היום אין לנו מה לעשות.

אלי אלאלוף: כאשר אנחנו אומרים שעל המפקח להגיע מיד לאתר, אין ברירה אלא להיערך, גם אם יזניחו תחומים אחרים.

אלי אלאלוף: בואו לא נגזים, בואו לא נעשה פאניקה מיותרת.

אלי אלאלוף: יש בממוצע תאונה פעם בשבוע.

אלי אלאלוף: אין מתוך 17 פקחים מישהו שיכול להגיע מיידית?

<הדס תגרי: זה לא נכון שיש תאונה פעם בשבוע.

אלי אלאלוף: אנחנו לא נחוקק רק עבור העבר.

<הדס תגרי: אני מנטרת את התאונות האלו.

<הדס תגרי: יש 20 תאונות בדרגה בינונית עד קשה.

<הדס תגרי: זה אומר שאנשים מאושפזים במשך חודש.

<הדס תגרי: מדיווחי מד"א, לא בחודש הרמדאן, יש כ- 20 תאונות בחודש.

<הדס תגרי: אני מנטרת את זה כבר חצי שנה.

<הדיל יונס: כשקיבלנו את הניסוח הראשוני להצעת החוק, חוות הדעת שלנו לוועדת שרים הייתה להתנגד להצעת החוק, כי היא נראתה לנו גורפת ובלתי מידתית.

<הדיל יונס: תמכנו בסופו של דבר בהצעת החוק, כי סוכם שזה יהיה בכפוף להסכמות בינינו לבין חבר הכנסת המציע.

<הדיל יונס: צריך להגיד שהוראה לסגירה של מעל יומיים, שהסכמנו לה, היא הוראה גורפת, קשה ויש בה פגיעה לא מידתית.

<הדיל יונס: היא לא תעמוד במבחן המידתיות המשפטית לגבי הפגיעה הקשה בקניינו של מעסיק.

<הדיל יונס: יש לה השלכות על מחירי הדיור.

<הדיל יונס: זה יגרום לתביעות נזיקיות של מעסיקים שעמדו בכללי בטיחות ונסגר להם האתר.

אילן גילאון: לא יותר קל לתקן את הליקויים תוך יומיים?

<הדיל יונס: על בסיס מידע שיש לנו ממינהל הבטיחות, אי אפשר לעמוד על כל הליקויים, לבחון אותם ולתקן אותם בתוך יומיים.

<הדיל יונס: כשהתחלנו לדבר על ההצעה, המטרה הייתה פיקוח, המטרה הייתה לתת בידי משרד הכלכלה כלי מיידי לאכיפה, לא לענישה.

<הדיל יונס: מדובר עכשיו על תקופות שהן יותר ענישתיות והפגיעה שלהן מאוד קשה.

ג'מאל זחאלקה: מטרת המחוקק היא להבטיח שבמקרה שאירעה תאונה קשה שיש בה הרוגים או פצועים קשה, יתוקנו ליקויי הבטיחות.

ג'מאל זחאלקה: איך נבטיח זאת?

ג'מאל זחאלקה: זו מטרת החוק.

ג'מאל זחאלקה: בבקשה, תנו לנו כלי, אם זה יום יומיים, חצי יום, הגעת מפקח, מצנח.

ג'מאל זחאלקה: זה העניין.

ג'מאל זחאלקה: אני מתפלא על משרד המשפטים.

ג'מאל זחאלקה: אתם מציעים לפתוח אתר גם אם הוא לא עומד בכללי הבטיחות?

<הדיל יונס: אנחנו אפילו לא בטוחים שזה הכלי הכי טוב.

<הדיל יונס: דנים ספציפית בנוסח שמונח לפנינו.

ג'מאל זחאלקה: תציעו לנו הצעה לגופו של עניין.

<הדיל יונס: צריך לקיים דיון בהמלצות ועדת אדם.

<הדיל יונס: אנחנו בכלל לא בטוחים שזה הכלי הכי נכון.

ג'מאל זחאלקה: איך אני אבטיח שיקוים החוק בעניין הבטיחות?

ג'מאל זחאלקה: זה העניין.

ג'מאל זחאלקה: זאת דרישת החוק.

ג'מאל זחאלקה: לא חוקי לפתוח את האתר בצורה כזאת.

אלי אלאלוף: החוק הזה לא מבטל את החוקים הקיימים.

אלי אלאלוף: יש אפשרות להפעיל צו בטיחות במקביל.

אלי אלאלוף: החוק הזה הוא תוספת למערכת.

אלי אלאלוף: מצאנו שאין למפקחים כלי מידי לפעול.

אלי אלאלוף: מי שעבד בעניין הזה ראה כמה מסורבל לקבל היום החלטה בעניין, לכן באנו עם חוק משלים בנושא הזה.

אלי אלאלוף: זה לא בא להחליף את כל החוקים.

<ורדה אדוארדס: התיקון הזה מצטרף לכלים שכבר קיימים ואנחנו משתמשים בהם.

<ורדה אדוארדס: הוא ייצור אפקט נוסף.

<ורדה אדוארדס: ברגע שיש ידיעה ומודעות לכך שתאונה קשה ותאונת מוות גורמות לעצירה מיידית של האתר ליומיים, אז גם בלי לחכות למפקח ולהמתין לכך שהוא יבדוק או לא יבדוק יש לזה השפעה, יש לזה אלמנט של ניהול סיכונים של הקבלן.

<ורדה אדוארדס: הקבלן ידע שכאשר הוא מנהל את סיכוני הפרויקט, הוא יצטרך לקחת בחשבון גם את האירוע שיש לו משמעות כלכלית.

<ורדה אדוארדס: מהבחינה הזאת אני חושבת שזה נכון.

<ורדה אדוארדס: תוך יומיים מרגע שהאתר נעצר יגיע מפקח, יבדוק מה שקורה, ישתמש בכל הכלים האחרים.

<ורדה אדוארדס: גם היום המפקח מוציא צווים שמשמעותם עצירת עבודה באתר.

<ורדה אדוארדס: בדרך כלל הוא עושה את זה לאחר שהוא הגיע, בדק מה קורה, ראה את הליקויים ודרש את תיקונם.

<ורדה אדוארדס: אותם צווים, דרך אגב, הם צווים שקיימים כל עוד לא תוקנו הליקויים.

<ורדה אדוארדס: זה בעצם עונה על השאלה שלכם והבקשה שלכם.

<ורדה אדוארדס: נראה לי שהחיבור של התיקון הזה עם הכלים שנמצאים כבר כיום נותן איזה שהוא שילוב נכון.

<איציק מויאל: מדברים עכשיו על הצעת החוק.

<איציק מויאל: אני חושב שזה מהלך מאוד מאוד חשוב.

<איציק מויאל: אני חושב שהיומיים פלוס השלושה זה דבר מבורך, אבל זו לא הבעיה האמיתית.

<איציק מויאל: יש בעיות קשות אחרות.

<איציק מויאל: שלחתי מכתב לוועדה שעושה עבודת קודש.

<איציק מויאל: היות וקיבלתם את העמדה שסוגרים לתקופה ארוכה, צריך לתת ביטוי גם לשכר של עובדים.

אלי אלאלוף: זה כתוב.

<איציק מויאל: אני שמח שקיבלתם את זה.

<איציק מויאל: אני חושב שהצעת החוק היא דבר מאוד מבורך, והתייחסו לזה גם חברי הכנסת ואחרים, רק אם פותרים את הבעיה בתקופת הסגירה, אחרת לא עושים שום דבר.

<איציק מויאל: הבעיה הייתה ונשארה האכיפה.

<איציק מויאל: לא יכולים להמשיך 17 מפקחים על 13 אלף אתרים.

אלי אלאלוף: זה נאמר.

אלי אלאלוף: אנחנו לא ביקשנו לפתוח שום אתר בלי אחריות בטיחותית נדרשת.

<חיים פייגלין: התאחדות בוני הארץ תומכת בשיפור הבטיחות באתרים, היא גם תומכת ביוזמה של החוק הזה.

<חיים פייגלין: אנחנו חושבים שאין להביא את החוק הזה כצעד של ענישה או נקמה בעוסקים בענף הבנייה.

<חיים פייגלין: עצירה של יומיים של אתר בנייה היא צעד ענישתי על גבול הנקמנות, היא לא צעד יעיל.

אלי אלאלוף: אני דוחה על הסף את הדברים.

<חיים פייגלין: אני רוצה להביא איזו שהיא דוגמה של תאונה שהתרחשה לא כל כך ממזמן בתל אביב.

<חיים פייגלין: מדובר בפועל שנפל מגובה.

<חיים פייגלין: חקירה קצרה של מפקח שהגיע למקום ביררה את העובדות ומצאה שהעובד קיבל הדרכה.

<חיים פייגלין: הוא גם חתם על זה שהוא קיבל הדרכה.

<חיים פייגלין: הוא קיבל רתמת בטיחות כדי להיקשר למעקה ייעודי שנבנה במקום והושקע בו הרבה כסף.

<חיים פייגלין: הוא פשוט לא קשר את עצמו.

<חיים פייגלין: הוא נהרג כתוצאה מזה שהוא לא מילא אחר ההוראות.

אלי אלאלוף: בשביל זה מגיע המפקח ובודק.

<חיים פייגלין: 270 אלף איש עובדים באתרי הבנייה.

<חיים פייגלין: צריך להבין שב-13 אלף אתרים עובדים 270 אלף איש.

<חיים פייגלין: אי אפשר להחזיק על כל איש מפקח.

<חיים פייגלין: אי אפשר לוודא שנהג על הכביש קושר את עצמו או לא קושר את עצמו.

<חיים פייגלין: אני מציע לא לעשות את זה אוטומטי.

אלי אלאלוף: אתם תראו שזה לא אוטומטי.

אלי כהן: אני חושב שקצת מיתממים.

אלי כהן: המשרד המפקח על העבודה לא יודע בהרבה פעמים על תאונות שקרו.

אלי כהן: הרבה פעמים הם מקבלים את הדיווח מאיתנו, כולל הצילום.

אלי כהן: התאונות הן ברמות שונות.

אלי כהן: יש פה בעיה בסיסית.

אלי כהן: מאוד חורה לי שמשרד השיכון נותן הקלות לקבלנים על חשבון הבטיחות.

אלי כהן: זה כתוב בריש גלי.

אלי אלאלוף: אנחנו נבדוק את זה.

אלי כהן: חסר לי בהצעת החוק הזאת מדרג.

אלי כהן: מה קורה עם רמה בינונית?

אלי כהן: בהצעת החוק מופיע שרק במקרה קשה ובמקרה מוות יסגרו אתרים.

אלי כהן: חסר לי המדרג של רמת הפציעות.

אלי אלאלוף: בחוק הבטיחות אין תשובה?

אלי כהן: אין.

אלי אלאלוף: כרגע החלטנו להתמודד עם המקרים הקשים ביותר.

עבד אל חכים חאג' יחיא: ניתן לבדוק לקראת הקריאה השנייה.

איל בן ראובן: בסוף העניין הוא משפחות שכולות, הרוגים, אתם יודעים את זה.

איל בן ראובן: זה לא עניין של ענישה.

איל בן ראובן: תזכרו מה עובר על המשפחות.

איל בן ראובן: יש לנו מטרה אחת בחוק ובכל הפעילות - להוריד בצורה דרמטית את כמות הנפגעים בתאונות האלו.

איל בן ראובן: אתם צריכים לעזור לנו בעניין הזה.

איל בן ראובן: אני חושב שאתם צריכים לכבד ולהצטרף לזה, כי אחרת זה לא יעבוד.

איל בן ראובן: אתה אירחת אותנו.

איל בן ראובן: ראינו מקום שזה עובד.

איל בן ראובן: אני הלכתי לחריש.

איל בן ראובן: בונים שם מאות יחידות דיור.

איל בן ראובן: אתה מדבר פה על רצועות ועל כל מיני דברים כאלה.

איל בן ראובן: מי מממש את זה?

איל בן ראובן: אף אחד.

איל בן ראובן: לא מממשים את זה.

איל בן ראובן: אנחנו צריכים ליצור פה איזה שהוא תהליך בסיסי שהקבלן יודע שכאשר הוא ניגש לעבודה כדאי לו, הוא צריך מיוזמתו לעשות הכל כדי שלא ירבו התאונות.

איל בן ראובן: הבעיה היא לא הפועלים.

איל בן ראובן: זה נכון בכל דבר שעוסקים בו.

איל בן ראובן: בשביל זה יש ממונה, בשביל זה יש מנהל עבודה, בשביל זה יש אנשים שצריכים לדאוג.

איל בן ראובן: במקום שמטופל כמו שצריך לא יהיה פועל שלא יהיה עם רתמה כאשר הוא נמצא למעלה, כי הוא ידע שאם הוא לא יהיה עם רתמה, הוא פשוט לא יעבוד שם, או יקרה משהו.

איל בן ראובן: מוכרחים למצוא פה איזו שהיא מערכת מאזנת על הדברים האלה.

יוליה מלינובסקי: זה חוק מאוד חשוב, אני מברכת את היוזמים.

יוליה מלינובסקי: אני מכירה באופן אישי משפחה שאיבדה את אב המשפחה שנפל מגובה.

יוליה מלינובסקי: חרב עולמם.

יוליה מלינובסקי: ראיתי במו עיני מה קרה שם.

יוליה מלינובסקי: אני מאוד מברכת ותומכת בחוק הזה, אבל אני רוצה להעלות עוד משהו.

יוליה מלינובסקי: לבעל אתר, לקבלן, ליזם יש אחריות.

יוליה מלינובסקי: צריכה להיות לו אחריות שהאתר יעבוד על פי כללים בטיחותיים.

יוליה מלינובסקי: לא צריך אפילו לחשוב על זה, כל כך ברור שזאת האחריות שלו.

יוליה מלינובסקי: יש עכשיו חוק שמחייב רשות מקומית שעובדת עם ספקים חיצוניים לדאוג להם לתנאי שכר הולמים.

יוליה מלינובסקי: לראש רשות יש אחריות פלילית.

אלי אלאלוף: זה לא קשור.

יוליה מלינובסקי: אני רוצה לעשות הקשר.

יוליה מלינובסקי: כמו שיש אחריות פלילית על זה שיהיו תנאי שכר הולמים, כך צריך שתהיה אחריות פלילית כדי שיהיו תנאי בטיחות מתאימים באתר.

יוליה מלינובסקי: זה אחריות שלכם, לא של מישהו אחר.

יוליה מלינובסקי: זה כל כך ברור.

יוליה מלינובסקי: מוזר בכלל שאתם מתווכחים על זה.

<חיים פייגלין: מי כופר בזה?

<חיים פייגלין: אף אחד לא כופר בזה.

יוליה מלינובסקי: ברור שאם קרה מקרה מוות, אז האתר צריך להיסגר על-מנת לבדוק מה קרה שם.

יוליה מלינובסקי: לא יכול להיות מצב שאדם הלך לעולמו והכל ממשיך כרגיל, הכל בסדר.

<הדס תגרי: להגיד שאם העובד לא נרתם האחריות היא של העובד ולא של מנהל האתר, זה להתנער מאחריות.

<חיים פייגלין: אם את נוהגת על הכביש ואת לא קושרת, מי יכול - - ?

<הדס תגרי: זה לא מקום עבודה שיש מפקח, יזם וקבלן שעושים רווחים.

יוליה מלינובסקי: אני מברכת, אני תומכה, אפילו הייתי הולכת על אחריות פלילית על הקבלנים.

יוליה מלינובסקי: זו לא רק אחריות של העובד שלא נרתם, כי פה היה יזם שהיה אמור לבדוק שהוא עושה את זה.

אלי אלאלוף: זה כולל אחריות פלילית.

אמנון כהן: לפני כ-3 שנים, עם צירוף ישראל למדינות ה-OECD, פרויקט RIA הלך להתקנת רגולציה במשרדי ממשלה.

אמנון כהן: רשם הקבלנים במשרד השיכון נבחר כפיילוט לעניין.

אמנון כהן: ישבנו בצוות שכלל את מנכ"ל משרד ראש הממשלה, נציגי האוצר ומשרדים נוספים.

אמנון כהן: גיבשנו רשימת נושאים שחשבנו שיש בהם הקטנת נטל רגולציה.

אמנון כהן: אין בהם דבר וחצי דבר במה שקשור בתקנים של בטיחות.

אמנון כהן: הרשימה הזאת הוגדרה.

אמנון כהן: בחודש אוקטובר האחרון עברה החלטת ממשלה שאושרה כמתווה.

אלי כהן: זה חד משמעית לא נכון.

אמנון כהן: אין בתוך ההצעה הזאת שום דבר שיש בו כדי לפגוע בבטיחות.

אמנון כהן: שאלו ספציפית לגבי מהנדס או הנדסאי.

אמנון כהן: בתקנה המקורית כיום נדרש הנדסאי שיהיה באתר כנותן שירותים.

אמנון כהן: ההחלטה שהתקבלה כתוצאה מלימוד הנושא וההבנה שנותן שירותים לסיווג לא נמצא באתר באופן קבוע היא שהנטל הזה יהיה מסוג 3 ואילך, לא מסוג 2, כי ההיקפים הכספיים הם הרבה יותר גדולים, גם הצורך להגדיל סיווג קטן מ-80 ל-70.

אמנון כהן: זה לא קשור לבטיחות.

אמנון כהן: זו ההבנה שאומרת שהקבלנים הקטנים יוכלו לגדול כדי שהתחרות תגדל, המחיר ירד וכל המשתנים שמדברים עליהם יקרו פה.

אמנון כהן: מילה אחת לגבי העניין של החוק הזה.

אמנון כהן: אנחנו העברנו את תגובתנו בכך שאנחנו מצטרפים ונשמח להיות שותפים.

אמנון כהן: אני מעמיד את עצמי בכל מה שאפשר, אני רק לא רואה אותנו בתוך העניין הזה.

אמנון כהן: זה בהמשך למכתב הקודם שכתבתי לאדוני ולחברים ששותפים בצוות.

אלי אלאלוף: אני מבקש שתבדקו את המכתב, אם יש מקום לצרף הערות לנושא הזה.

עבד אל חכים חאג' יחיא: מה שאמר היושב-ראש בהתחלה זה שאין כוונה להעניש.

עבד אל חכים חאג' יחיא: בוני הארץ, כנראה שלא קראתם את החוק.

עבד אל חכים חאג' יחיא: אם אחרי שעה או שעתיים מרגע שהאתר נסגר הוכחת לפקח שהמצב הבטיחותי בסדר, הוא ישחרר את הצו, יבטל אותו.

עבד אל חכים חאג' יחיא: האפשרות בחוק קיימת.

עבד אל חכים חאג' יחיא: היה מקרה בחיפה שמישהו התאבד.

עבד אל חכים חאג' יחיא: לא יסגרו אתר כי מישהו עלה לגובה והתאבד, זה ברור, לא לזה כוונת החוק.

עבד אל חכים חאג' יחיא: חשוב הקשר הישיר בין הפקחים למשטרה, כי המשטרה מגיעה לפני הפקחים.

עבד אל חכים חאג' יחיא: היא זו שצריכה לאכוף אם נתנו צו סגירה.

עבד אל חכים חאג' יחיא: צריך להדגיש את הקשר הישיר, כדי שיהיה שיתוף פעולה מלא.

<איילת לוי: המשטרה סוגרת רק אם יש משהו פלילי.

עבד אל חכים חאג' יחיא: מי שמוציא צו סגירה זה משרד הכלכלה, לא אתם, אבל אתם מגיעים ראשונים.

<ורדה אדוארדס: אנחנו חושבים שהחיוב של המשטרה צריך להיות בפקודת המשטרה, לא בפקודה שלנו.

<ורדה אדוארדס: אנחנו מצטרפים לכך שצריך לחדד את הדרישות מהמשטרה לגבי סגירת אתר לצורך חקירה וכדומה.

<איילת לוי: זה לא על דעתנו, זה לא סוכם.

<אלון פל: אנחנו ממליצים שיופיע בחוק שהמפקח יעיר את תשומת ליבו של האחראי על אתר בנייה שבו יש נפגע קשה או הרוג להזמין את שירותי המוסד לבטיחות.

<אלון פל: אנחנו נותנים מגוון שירותים ללא עלות.

<אלון פל: אנחנו מתחייבים לנורמות שירות של שעות ופעולות איכותיות.

<אלון פל: אנחנו מדריכים במגוון שפות - ערבית, עברית, רוסית.

<אלון פל: אם יזמינו אותנו, אנחנו נלווה את פעילות המניעה באותו אתר בנייה.

<ענת מימון: במהלך ישיבות התיאום שנערכו, עלה הנושא של לחייב לבצע הדרכות באתר שבו אירע אירוע כמו שדובר.

<ענת מימון: נאמר על ידי משרד הכלכלה שכבר היום יש להם את הסמכות לפי סעיפים 6 ו-8א להורות לבעלי האתר לקיים הדרכות בטיחות.

<ענת מימון: זה משהו שרצינו לכלול.

<ענת מימון: הוא קיים ממילא, לכן לא הכנסנו אותו.

<אלון פל: אין גוף שמסוגל לתת ב-6 שפות.

<ענת מימון: לגבי השכר של העובדים, לקראת הקריאה השנייה והשלישית נגדיר, אם יש צורך, איזה רכיבי שכר ישולמו ואיזה רכיבי שכר לא צריכים להיות כלולים בשכר.

<ענת מימון: יש היבט ביטוחי, שזה גם משהו שנבדוק לקראת הקריאה השנייה והשלישית.

<ענת מימון: תיקון סעיף 8 2.

<ענת מימון: בסעיף 8 לחוק העיקרי – בסעיף קטן (א), אחרי "לפי סעיף 6" יבוא "או 6א"; אחרי סעיף קטן (ב) יבוא: "(ב1) (1) לא קוים צו שניתן לפי סעיף 6א, דין המחזיק במקום העבודה שניתן עליו הצו – מאסר שנתיים או הקנס הקבוע בסעיף 61א(4) לחוק העונשין, התשל"ז-1977 (להלן – חוק העונשין) או שני העונשים כאחד, וכן הקנס הקבוע בסעיף 61(ג) לחוק העונשין לכל יום שבו נמשכת העבירה.

<ענת מימון: " משרד המשפטים, האם זה 4 או 3, כי לפי מאסר שנתיים זה צריך להיות 3?

<הדיל יונס: נכון.

<ענת מימון: זה קנס של 75 אלף.

<הדיל יונס: צריכה להיות הצדקה למה בעצם הקנס יותר גבוה, לא המקביל לשנתיים לפי החוק.

<ענת מימון: אנחנו אומרים שזה לפי פסקה (3), שזה 75 אלף שקלים קנס.

<ענת מימון: 2) בוצעה עבודה במקום עבודה במועדים שבהם חל לגביו צו כאמור בסעיף 6א(א), חזקה היא כי הצו הופר, אלא אם כן המחזיק במקום העבודה הוכיח כי העבודה נדרשה לתיקון ליקויי בטיחות.

<ענת מימון: בסעיף קטן (ג), אחרי "סעיף 6" יבוא "או 6א".

<ענת מימון: תיקון פקודת 3.

<ענת מימון: בפקודת תאונות ומחלות משלח יד (הודעה), 1945, אחרי סעיף 5 יבוא: תאונות ומחלות משלח יד (הודעה) "מסירת הודעה 5א.

<ענת מימון: נודע למשטרת ישראל על תאונת עבודה שגרמה ממשטרת ישראל למותו של אדם או לפציעתו בדרגה קשה, תודיע על כך למפקח למפקח עבודה ראשי.

<ענת מימון: " מהמשרד לביטחון פנים העירו שלא תמיד ברור אם פציעה היא בדרגה קשה או לא, ולכן ננסה לבחון אם להגדיר את זה לצורך החוק שתיקנו עכשיו ולצורך הפקודה הזאת.

<ענת מימון: יש הגדרות שקיימות היום, נבדוק אם צריך לאמץ אותן.

<ענת מימון: כרגע אנחנו משאירים את זה כך.

<גדיר ניקולא: ההערות שלי מתייחסות למסירת הודעה ממשטרת ישראל.

<גדיר ניקולא: אנחנו מציעים להוסיף את המילה "מיידית", כי גורם הזמן משחק כאן תפקיד.

<גדיר ניקולא: אם אתם לא מקבלים את ההצעה שלנו שהמשטרה היא זו שתכריז על סגירת האתר, לפחות תוסיפו את המילה "מיידית".

אלי אלאלוף: זה לא בא בחשבון.

אלי אלאלוף: אני לא מסכים שהאחריות תהיה של המשטרה לסגור אתר.

אלי אלאלוף: אין להם את האנשים, אין להם את האחריות.

אלי אלאלוף: האם המשרד לביטחון פנים יכול להתייחס לעניין המיידיות?

<איילת לוי: אנחנו לא מבינים מה הצורך.

<איילת לוי: אם נודע לנו, אנחנו נודיע.

אלי אלאלוף: המשטרה אומרת שאין שום צורך לעשות את זה.

אלי כהן: אני מציע שגם בפציעה ברמה בינונית המשטרה תודיע למשרד הכלכלה.

אלי כהן: זה ייתן כלי נוסף לטיפול בתאונות, לא רק במוות.

<איילת לוי: מכיוון שאנחנו לא מומחים להגדרות של פציעות, הנוסח של רמת הפציעה יתואם.

<טובי בן שלום: אנחנו לא יכולים להחליף גורמים אחרים.

<טובי בן שלום: אנחנו אוכפים עבירות פליליות של גרימת מוות ברשלנות וחבלה חמורה ברשלנות.

אלי אלאלוף: אני מתחייב שהיועצת המשפטית תעשה את הבדיקות לקראת קריאה שנייה ושלישית.

<דוד גבריאלוב: הייתי מבקש להעיר משהו סמנטי.

<דוד גבריאלוב: אדוני היושב ראש אומר כל הזמן שהמטרה היא חינוכית.

אלי אלאלוף: לא השתמשתי במילה הזאת.

<דוד גבריאלוב: אי הענשה.

עבד אל חכים חאג' יחיא: הכוונה היא לא הענשה, הכוונה היא בטיחות.

<דוד גבריאלוב: אני בעד.

<דוד גבריאלוב: אני חושב שהיה כדאי לשנות את השם של החוק, להצמיד אותו יותר לכיוון של מה שאדוני היושב-ראש העלה, שזה באמת אי ענישה, כי הנוסח הזה כופה ענישה.

<דוד גבריאלוב: אתה אומר שהחוק הזה הוא בעצם צווים להפסקת עבודה.

<דוד גבריאלוב: על פניו זה נשמע ענישה.

אלי אלאלוף: אני מציע שתבדקו את זה לקראת קריאה שנייה ושלישית.

אלי אלאלוף: ברור שיש בזה חינוך, אבל במערכות האלו אני לא מעז להיות עד כדי כך פטרנליסט.

אילן גילאון: אני חושב שהבעיה המרכזית היא סדר העדיפויות בתוך החברה שלנו, מה קודם למה.

אילן גילאון: נדמה לי שהנציג של ארגון בוני הארץ לא מבין את רמת המגיפה שיש בדבר הזה.

אילן גילאון: זה מתאפיין ב-3 דברים: איך אנחנו לעומת מקומות אחרים בעולם שאנחנו רוצים להיות דומים להם, מה היא שרשרת המזון אצלנו, ולמה אנחנו מקדישים את העניין.

אילן גילאון: אין פה עניין של ענישה.

אילן גילאון: חוק הוא גם שפה.

אילן גילאון: בזמנים מסוימים החוק צריך לבטא את חומרת השפה שבה אנחנו מדברים.

אילן גילאון: פה נאמר על זכות הקניין.

אילן גילאון: בתור אדם שתומך בדמוקרטיה, זכות הקניין ברוכה, אבל היא איננה קדושה יותר מזכות האדם לחיות.

אילן גילאון: אני רוצה להגיד לך, אדוני, שכאשר רואים כל דבר באספקלריה של צמצום ההוצאות והגדלת הרווחים, זה נגמר בחיים של אנשים.

אילן גילאון: אני אתמוך בחוק הזה בכל מצב, משום שהוא בהחלט מטיב, למרות הערותיי, מבחינת הדחיפות וההרחבה של העניין.

אילן גילאון: אני אתמוך בחוק הזה, אבל לפי דעתי החומרה היא חומרה רבה מאוד מבחינת הביטוי שלנו כחברה למה קודם למה, למה האנשים האלה הם בסוף שרשרת המזון, מי הם האנשים שנפגעים במקום הזה.

אילן גילאון: אדוני לקח אותנו לסיור.

אילן גילאון: אנחנו מידי פעם נקראים למקומות ולאתרי בנייה.

אילן גילאון: אדוני לקח אותנו לסיור באופן משותף.

אילן גילאון: אדוני זוכר שחיפשנו את הרכז של האתר.

אילן גילאון: הוא גם ריכז אתר אחר.

אילן גילאון: המקום הזה היה מגדל בבל.

אילן גילאון: אנחנו מדברים על רצועה, על מעקה בטיחות?

אילן גילאון: כולם מדברים כמו במגדל בבל בשפות שונות.

אילן גילאון: האדם שריכז את האתר איננו יודע מה האנשים בקומה השלישית ליד מעקה הבטיחות עושים או אינם עושים.

אילן גילאון: זה מגדל בבל וסדום ועמורה.

אלי אלאלוף: הצעת החוק הזאת לא באה לפגוע מבחינה כלכלית באתרי הבנייה ובפרויקטים שהמדינה וכל אזרח ואזרח זקוקים להם.

אלי אלאלוף: לקבלנים יש אחריות לא פחות אידיאולוגית מאשר לנו כחברי כנסת ולכל אזרח ואזרח שזקוק לדיור.

אלי אלאלוף: יש לנו פער אדיר, ולמרות זאת אנחנו מקדמים הצעת חוק שתאפשר בטיחות טובה יותר, לא אופטימאלית.

אלי אלאלוף: אני מסכים עם אילן שאפשר עוד לשפר.

אלי אלאלוף: לא תהיה שום פגיעה.

אלי אלאלוף: אין בזה פגיעה כלכלית בקבלנים.

אלי אלאלוף: ההיפך.

עבד אל חכים חאג' יחיא: אין כוונה.

אלי אלאלוף: אנחנו חושבים ש- 13 אלף אתרי בנייה יכולים להיות עם אחריות בנושא של הבטיחות.

אלי אלאלוף: חברים, אנחנו לא ממוטטים שום מערכת.

אלי אלאלוף: כל אחד מאיתנו יעשה את המיטב.

אלי אלאלוף: כל המערכות רוצות לשפר את תפקודן בנושא הבטיחות.

אלי אלאלוף: אני מודה לגופים, תמשיכו לעשות את העבודה הזאת.

אלי אלאלוף: אנחנו יכולים להציל את החיים של הרבה מאוד אנשים שמגיעים להתפרנס מזה על ידי זה שהם יעשו את זה בכבוד ובבטיחות הטובה ביותר.

דב חנין: אני רוצה לברך אותך, אדוני היושב-ראש, ואת חבריי המציעים.

דב חנין: החוק הזה הוא חוק חשוב.

דב חנין: הוא באמת התחלה של התמודדות עם מצוקה שאנחנו צריכים להתמודד איתה.

דב חנין: אני לא הייתי בדיון, לכן אני מניח שהדברים עלו כאן.

דב חנין: אני מצטרף להצעות שהסגירה תיעשה על ידי המשטרה.

דב חנין: אני חושב שזה נכון יותר, יעיל יותר, אפקטיבי יותר.

אלי אלאלוף: לא על ידי המשטרה.

דב חנין: זאת דעתי.

דב חנין: זה שונה מהצעת החוק.

דב חנין: אני מצטרף לדברים במידה והם נאמרו, ואם הם לא נאמרו, אז הנה אני אומר אותם עכשיו.

דב חנין: אני חושב שהסגירה על ידי המשטרה היא יותר אפקטיבית נוכח העומס הבלתי אפשרי שיש על הפקחים.

דב חנין: אנחנו לא יכולים להטיל עליהם את האחריות הזאת, אנחנו צריכים פעולה מיידית.

דב חנין: כשאנחנו מדברים על מוות או על פציעה בדרגה קשה זה חשש מהותי לעבירה פלילית, לכן סמכותה של המשטרה וכניסתה של המשטרה היא רק טבעית.

דב חנין: אני מציע שהסגירה תיעשה על ידי המשטרה.

דב חנין: אני מציע, אדוני היושב-ראש, שהפתיחה תיעשה לאחר אישור המפקח.

דב חנין: אני חושב שהפתיחה לא יכולה להיות אוטומטית, צריך להגיע מישהו לראות מה קרה שם, לראות למה התרחשה התאונה, במיוחד לראות שהדבר הזה שגרם לתאונה או אולי יש חשש שגרם לתאונה יתוקן לפני שהאתר הזה יופעל מחדש.

דב חנין: אדוני היושב-ראש, אני ער לזה שפתיחה על ידי המפקח במצב עומס העבודה של המפקחים היא פתיחה איטית יותר מאשר 48 שעות, אבל זה אולי סוף סוף ייאלץ את משרד הכלכלה להגביר את מספר המפקחים.

דב חנין: אולי כתוצאה מהדבר הזה יהיו יותר מפקחים.

אלי אלאלוף: מפאת כבודכם אני לא רוצה להראות לכם את המכתב של נציבות שירות המדינה.

דב חנין: שהוא מביש.

דב חנין: אני מאוד מעריך את יכולת האיפוק של חברי חבר הכנסת בן ראובן.

דב חנין: אני לא מעלה על דעתי שבאיזה שהוא תחום אחר של החיים שלנו היה מצב שבו אנשים נהרגים ואין שר שנותן דין וחשבון.

דב חנין: שר הכלכלה מפקיר חיי אדם, אחראי למותם של חיי אדם, לכן עוד היום הוא צריך להתפטר מתפקידו, לפני שהוא ייצר פה עוד נזקים.

דב חנין: זה המינימום שצריך להיאמר על שר הכלכלה.

דב חנין: אני לא רוצה לחלק אחריות על כל מיני רשויות מדינה אחרות, בשביל זה יש שרים.

דב חנין: אני לא רב עם פקידים ולא עם נציגים.

דב חנין: יש שרים במדינת ישראל, יש להם אחריות פרלמנטרית שהם צריכים לשאת בה.

דב חנין: השר הכושל הזה חייב ללכת עוד היום, לא מחר.

דב חנין: אני אומר את הדברים רק למען הפרוטוקול.

דב חנין: אני בעד קידום הצעת החוק, אני בעד התיקונים שהצעתי.

אלי אלאלוף: יש לנו כמה שבועות לעשות השלמות לחוק לקראת שנייה ושלישית.

אילן גילאון: אני מכיר עוד כמה שרים שלא נותנים דין וחשבון על מותם של אנשים.

אלי אלאלוף: מי בעד הצעת החוק, מי נגד, מי נמנע?

אלי אלאלוף: בעד – פה אחד

אלי אלאלוף: נמנעים – אין

אלי אלאלוף: אני מודה לחברי הכנסת על האמון המלא.

אלי אלאלוף: חברים, תודה לכם, אנחנו נמשיך לשתף פעולה.